VEGA Beatbox Entertainment præsenterer  **The Kills gennemrusker rockmusklerne i VEGA**

*Tirsdag den 9. august spiller The Kills alle rester af sommerferien ud af din krop, når deres indierock fylder Store VEGA.*

De to indierockere, Alison Mosshart og Jamie Hince, dannede The Kills tilbage i 2001. 15 år senere, og med fire albums i bagagen samt et femte på trapperne, gæster rockduoen Store Vega. Det femte albumudspil bliver udgivet d. 3. juni i år og har fået titlen *Ash & Ice*, hvoraf førstesinglen ”[Doing It To Death](https://www.youtube.com/watch?v=498zUzNGQxY)” viser The Kills fra deres bedste side med rå guitar og krattende garagelyd.  
  
**Mossharts rockede sidespring**   
Duoens forrige album*, Blood Pressures*, udkom tilbage i 2011. Fra da af og frem til nu har Mosshart haft travlt med sit sidespring som forsanger for Jack Whites rockede bluesprojekt The Dead Weather, så det bliver et kærkomment gensyn at opleve de to rockstjerner sammen på scenen igen.  
  
Alison Mosshart er kendt for at svinge sit lange (før sorte, nu blonde) hår i takt med Hinces insisterende guitarriffs. Nu, efter to albums med The Dead Weather, har den 37-årige amerikaner fundet frem til en vokal med mere volumen, end tiden før Jack White-projektet bød på. Med hits som ”[U.R.A. Fever](https://www.youtube.com/watch?v=w3fZP7QC4PE)”, ”Midnight Boom” og ”[Cheap and Cheerfull](https://www.youtube.com/watch?v=G6wUPCqwWI8)” kan publikum forvente en energiudladning af formater fra de to über cool bandmedlemmer i The Kills, når de efter hele 8 års fravær gæster Store Vega til sommer.

**Fakta om koncerten**:

The Kills

Tirsdag den 9. august kl. 20.00

Store VEGA, Enghavevej 40, 1674 København V

Billetpris: 250 kr. + gebyr   
Billetsalget starter torsdag d. 24. Marts via vega.dk og Billetlugen.